Ma, tweelingseuns sterf in huisbrandDie huis wat afgebrand het. Foto: Verskaf ŉ 35-jarige ma en haar vierjarige tweelingseuns het Donderdag in die vroeë oggendure in ŉ huisbrand gesterf. Kapt. Gerda Swart, polisiewoordvoerder, het gesê die voorval het omstreeks 04:45 in Langa in Uitenhage in die Oos-Kaap plaasgevind. “Die gesin woon in ŉ informele boustruktuur in die agterste deel van ŉ erf in 24ste Laan. Die gesin het geslaap toe ŉ brand in die huis ontstaan het,” het Swart gesê. Die polisie en die brandweer is na die toneel ontbied. Die vrou, Vuyokazi Klaas, en haar tweelingseuns, Abongile en Bonginkosi, is op die toneel dood. Die kinders se 42-jarige pa is die enigste lid van die gesin wat die huisbrand oorleef het. Hy is na ŉ hospitaal geneem vir mediese behandeling. “Die oorsaak van die brand is nog nie bekend nie en word ondersoek,” het Swart gesê. Die polisie doen ook ŉ geregtelike doodsondersoek. Brig. Laurence Soekoe, bevelvoerder van die Uitenhage-polisiegroepering, het sy innige meegevoel met die gesin se naasbestaandes betuig.